Worcester F 80 Distinctiones

233 Sapientes

Sapientes quidam videntur et non sunt, sicut auricalcum apparet aurum. Miluus apparet auis nobilis. Hii sunt prouidi in terrenis, negligentes in diuiciis.

¶ Sapientes sunt vt faciant mala, bene autem facere nescierunt, Rom. 1[:22]: *Dicentes se esse sapientes*, *stulti facti sunt.* Alii non videntur esse, sed sunt. Sicut bacul dimidius in aqua non videtur rectus, sed tamen

/fol. 300ra/

est, hii sunt prouidi in diuinis, necligentes in terrenis, [1] Cor. 3[:18-19]: *Si quis videtur inter vos sapiens, stultus fiat ut sit* sapiens.[[1]](#footnote-1) *Stultitia hujus mundi, sapientia est apud Deum*.

¶ Alii nec videntur nec sunt, ut notorii peccatores, Job 13[:5]: *Vtinam taceretis, ut* reputaremini. Loquela, enim, manifestat vos.

¶ Alii videntur et sunt, ut qui agunt et docent sapienciam sicut sancti doctores, Prou. 3[:13]: *Beatus homo qui invenit sapientiam*. Sic dicuntur et sunt sapientes qui vtuntur actibus virtutum. Nam habent prudenciam aquile qui fouet pullos proprios et eicit alienos, Rom. 12[:3]: *Non plus sapere quam oportet sapere*.

¶ Alii habent sapientiam canis qui seruit domino spe cibi, et agricola colit terram spe messis, Prou. 6[:11]. Sapiens debet colligere vsque in tempus.

¶ Alii prudentiam serpentis que fugit frequenciam hominum, Prou. 14[:16]: *Sapiens timet*, et recedit *a malo*. Item, deponit pellem veterem ad strictum foramine, Matt. [10:16]: *Estote prudentes sicut serpentes*.

¶ Alii habent sapientiam formice que congregat in estate, vnde viuat in hyeme, Prou. 6[:6]: *Vade ad formicam, o piger*. Prou. 10[:5]: *Qui congregat in messe, filius sapiens est*.

¶ Alii sapientiam leonis qui cauda sua delet vestigia ne deprehendatur, Prou. 20[:26]: *Dissipat impios rex sapiens*. Sapientia nempe sicut donum splendissimum instar lucis immo plus quam sol. Nam sol facit tantum cognoscere que sunt infra celum, sed sapientia facit omnia cognoscere, scilicet, infernum ut timeamus mundum ut contempnamus, celum ut appetamus, Deum ut laudemus et diligamus, Sap. 7[:29]: *Hæc est speciosior sole*, etc. Quia[[2]](#footnote-2) per lucem videntur visibilia, per sapientiam inuisibilia.

¶ Secundo, sapientia est donum sapidissimum instar mellis, immo plus quam mel, Eccli. 24[:27]: *Spiritus meus super mel dulcis*. etc. Mel namque vnum habet saporem et illo gustato decipiuntur alia gustata. Sicut vinum post mellis gustum non apparet sapidum, sed sapientia diuina omnem habet saporem. Quia ibi omnia sapiunt, prout debent sapere temporalia ut vilia, spiritualia

/fol. 300rb/

cara, Eccli. 6[:23]: *Sapientia secundum nomen* suum, id est, sapida scientia non multis est manifestata. Bernardus, invenisti plane sapientiam si prioris vite peccata, defleas, si huius desideria paruipendas, si eternam beatitudinem toto desiderio concupiscas, si singula prout sunt tibi sapiant.

¶ Tercio, sapientia est donum profundissimum instar maris. Ymmo magis profundum quam mare, quia mare habet fundum terminatum, sapientia non, Job 11[:9]: *Longior* est *terra mensura ejus, et latior mari*. Ideo dicit Apostolus, Rom. 11[:33]: *O altitudo*, et profunditas, *divitiarum[[3]](#footnote-3) sapientiæ*, et scientie *Dei, quam incomprehensibilia sunt judicia ejus*, etc. Ideo sapientia dicitur donum quia non adquiritur per studium, sed per inspiracionem, Jac. 1[:5]: *Si quis vestrum indiget sapientia,* etc. Et Sap. 9[:4]: *Da mihi*, Domine, *sedium tuarum assistricem sapientiam*. Secundum Gregorium, 4 *Moralium*, sapientia mundi est, cor machinationibus tegere propositum verbis celare, que falsa sunt tanquam vera ostendere, que vera sunt falsa demonstrare. Hanc qui sciunt ceteros despiciunt qui nesciunt, timidi in aliis mirantur. De hiis dicitur Luc. [16:8]: *Filii huius seculi prudenciores* sunt f*iliis lucis in generacione sua*. Hii mutantur magistrum suum diabolum qui de scientia superbunt secundum Augustinum, 19, *De civitate*, c. 22. Et Gregorius, 22 *Moralium*, cum Lucifer claritate nature et subtilitate scientie ceteros excesserit[[4]](#footnote-4) contra Deum elatum est. Igitur necessitatum est homini studium sapientie, sicut lux viatori in tenebris ambulanti. Nam sapientes vident et cauent sibi et aliis,[[5]](#footnote-5) Prou. 17[:16]: *Quid prodest stulto habere divitias, cum sapientiam emere non possit*? Inutile est etiam donum intellectus sine sapientia quia cum alta sine sapientie pondere. Penetrat sua enim leuitas, grauius ruiturum leuat. Vnde non est leticia secura, multa intelligere, sed intellecta custodire. Vnde Gregorius, *Moralium* 22, Multum habuit Salomon de intellectu, inuestigans secreta nature [3 Reg. 4:33]: *A cedro* Libani *vsque ad hyssopum.* Sed quia modicum habuit de sapientia corruit. Et ut communiter antiqui philosophi multum habuerunt de intellectu disputantes, diffinientes, concludentes. Sed quia *non habuerunt sapientiam perierunt propter suam insipientiam*. Baruc [3:28]. Ipsi perierunt

/fol. 300va/

et sectatores eorum cum ipsis peribunt secundum Hugonem, *De archa*, libro 4, vbi ait quot literatos modo cernimus, qui Christiani vocari volunt, in quorum cordibus sepius est memoria Socratis, Platonis, et Aristotelis, quam Christi et sanctorum eius. Ergo promitto quod eis in fine sociando sunt quos nunc in cogitacionibus per affectum cordis sibi coniungant.

1. sapiens ] *add.* Jac. 4 ~~sapientia~~ F 80. [↑](#footnote-ref-1)
2. quia ] Lambeth *corr.* qui F 80. [↑](#footnote-ref-2)
3. diuitiarum ] Lambet, F 128 *om.* F 80. [↑](#footnote-ref-3)
4. excesserit ] Lambeth *corr*. excecerit F 80. [↑](#footnote-ref-4)
5. aliis ] *add*. ~~Sapientia~~ F 80. [↑](#footnote-ref-5)